SKRIFTLIG FORESPØRGSEL E-0802/01

af Peter Liese (PPE-DE) til Kommissionen

(19. marts 2001)

Om: Forelæggelse af forfalskede importlicenser ved fri omsætning af bananer fra Central- og Sydamerika

Ifølge en anmodning om retshjælp af 29. juni 2000 til medlemsstaternes kompetente myndigheder har Kommissionen indledt undersøgelser mod nogle virksomheder på

grund af bedragerisk manipulation af importlicenser i forbindelse med import af bananer fra tredjelande i Fællesskabet, hvis mængde den vurderer til mindst 200 000 tons. Disse manipulationer har Kommissionen haft kendskab til siden 1997. Den 12. juni 2000 kunne man ved et tilfælde i Italien (Hortofruticola Acese) påvise bedragerisk manipulation og forbyde manipulationen.

Kommissionen anmodes om at besvare følgende spørgsmål:

1. Har Kommissionen foretaget sin vurdering af illegal import af bananer i Fællesskabet på baggrund af den årlige mængde svigagtigt importerede bananer eller den samlede mængde siden 1997?

2. Er det rigtigt, at importsvindlen navnlig siden 1998 har bevirket en alvorlig markedsforstyrrelse og en betydelig prisnedgang på markedet?

3. Kan Kommissionen - fordelt på de enkelte år - oplyse, med hvor stort et beløb producentstøtten er steget siden 1997?

4. Står udviklingen af producentstøtten efter Kommissionens opfattelse i forbindelse med prisudviklingen på markedet?

5. Hvor meget producentstøtte ville Fællesskabet efter Kommissionens opfattelse have sparet, hvis prisudviklingen siden 1994-1996 havde været konstant?

6. Hvor høje er Fællesskabets manglende toldindtægter på grund af importen af bananer, som der ikke har været de tilsvarende importlicenser for?

7. Kommissionen har inden for meget kort tid efter afsløring af et af de bedrageriske tilfælde udstedt forordningen til indførelse af artikel 26a i forordning nr. 2362/98(1) med det formål at forhindre bedrageri i forbindelse med forfalskede eller uberettigede udstedte importlicenser. Hvorfor har Kommissionen ikke allerede truffet disse foranstaltninger, da den i 1997 var blevet gjort bekendt med mistanken om sådanne manipulationer?

(1) EFT L 293 af 31.10.1998, s. 32.

Svar afgivet på Kommissionens vegne af Franz Fischler

(7. maj 2001)

Det Europæiske Kontor for Bekæmpelse af Svig (OLAF) har meddelt, at den mængde af illegal import af bananer, der er konstateret på nuværende stade, andrager ca. 210 000 t for årene 1998, 1999 og 2000. Da den strafferetlige undersøgelse stadig er i gang, kan Kommissionen ikke give flere oplysninger om den samlede evaluering af bedrageriet.

Det er yderst vanskeligt at vurdere, om bedrageriet har haft nogen virkning for prisudviklingen for bananer og eventuelt hvor stor denne har været. Andre faktorer har mere direkte påvirket priserne. Det skal erindres om, at i de seneste år er verdens mængder af bananer til udførsel, som der allerede var et overskud af, vokset yderligere med 10 % især på grund af opkomsten af en bananproduktion i Ecuador. Priserne frit ombord (F.O.B.) for bananer fra Ecuador samt prisen ved indførsel til Fællesskabet faldt med over 15 % mellem 1996 og 2000.

Der skal endvidere tages hensyn til andre elementer såsom konkurrencen fra andre frugter, gunstige vejrforhold eller ej for forbruget af bananer samt udviklingen i det samlede forbrug af frugter i Fællesskabet.

Udviklingen i producentstøtten pr. enhed (EUR/100 kg):

- 1995: 27,18

- 1996: 29,05

- 1997: 24,81

- 1998: 24,42

- 1999: 29,69

Denne række tal viser tydeligt, at der ikke er en direkte forbindelse mellem bedrageriet og udviklingen i støtten. Støtten i 1999 svarer således mere end mindre til støtten i 1996, selv om året 1996 ligger før bedrageriperioden.

Det må desuden heller ikke glemmes, at den skønsmæssigt fastsatte referenceindtægt, der er referenceindtægten ved beregningen af udligningsstøtten, blev forhøjet med 5 % for produktionsåret 1998 og med 8 % fra produktionsåret 1999.

Producentstøtten er en udligningsstøtte. Den dækker forskellen mellem den skønsmæssigt fastsatte referenceindtægt og den gennemsnitspris, der opnås ved afsætning af EF-produktionen for et givet år.

Svarene i punkt 2 og 3 gælder også for dette punkt.

Inddrivelsen af told skal svare til forskellen mellem den normale told, der gjaldt på tidspunktet for den faktiske indførsel; og den præferencetold, der blev betalt ved anvendelsen af forfalskede licenser.

For den mængde på ca. 210 000 t illegal import, der er konstateret på dette stade, andrager tabet af toldindtægter ca. 160 mio. EUR. Inddrivelsen er indledt i de pågældende medlemsstater.

Da Kommissionen fik kendskab til rygterne om forfalskede importlicenser, forhørte den sig hos medlemsstaterne. De svarede, at efter deres mening var der ikke tale om bedrageri, og at indførslerne blev foretaget efter reglerne.

På grund af de vedvarende rygter foretog Det Europæiske Kontor for Bekæmpelse af Svig (OLAF) dog andre dybtgående undersøgelser i samarbejde med Generaldirektoratet for Landbrug, og herved kom de første beviser for dette bedrageri for dagen.

Så snart Kommissionen fik et begrundet kendskab til bedrageriet og især til arten af det, fandt den det nødvendigt straks at vedtage en række foranstaltninger for at skærpe kontrollen med importlicenserne for bananer. Kommissionen vedtog en forordning om dette den 25. juli 2000(1). Den vedrører hovedsageligt den kontrol, som det licensudstedende organ skal foretage af alle licenser/dellicenser, der benyttes i Fællesskabet, formidlingen af listen over de erhvervsdrivende, der i forbindelse med ordningen for indførsel af bananer er registreret på toldstederne, samt den procedure, som toldmyndighederne skal følge i tilfælde af tvivl om ægtheden af de licenser/dellicenser, der fremlægges med henblik på bananernes overgang til fri omsætning.

(1) Kommissionens forordning (EF) nr. 1632/2000 af 25. juli 2000 om ændring af forordning (EF) nr. 2362/98 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet, EFT L 187 af 26.7.2000.